"भारत का गर्व-बिहार" जिस भूमि के कण-कण में बसी हुई है गंगा, हर जन के संस्कार में जहाँ रची हुई है गंगा, जिसका अमर इतिहास सारे देश का श्रृंगार है, हमें नाज है उस भूमि पर,वो हम सबका बिहार है। गणित से खगोल तक--न जाने कितने सूत्र दिए, अशोक से कुवंर सिंह तक--कितने ही वीर पुत्र दिए, जिस धरती से गाँधी जी ने अँग्रेजों को दी ललकार है, उस आंदोलन की मशाल लिये ये हम सबका बिहार है। सीता की जन्मभूमि, बौद्ध औ' जैन धर्मों का प्रणेता, शेरशाह जैसा शासक और राजेंद्र प्रसाद जैसे नेता, जहाँ नालंदा और विक्रमशीला जैसा ज्ञान का भंडार है, आर्यभट्ट,चाणक्य, कालिदास की भूमि है,हमारा बिहार है। गुरू गोविंद का जन्मस्थल, माँ सती का सिद्ध स्थान है, विष्णु के जहाँ चरण-कमल हैं, विशाल योग-संस्थान है, जिस पावन भूमि पर होता समस्त पितरों का उद्धार है, विश्व के पहले गणतंत्र की धरती, वो हम सबका बिहार है। हर जन में इतनी शक्ति है कि युग को बदल सकता है, आज भी ऐसी भक्ति है,कोई'विद्यापति' बन सकता है, पूरे विश्व को अब फिर से नयी दिशा देने का विचार है, सारी धरती को परिवार बना ले, ऐसा हमारा बिहार है